kardosdrur/scandi-wiki huggingface dataset:
Knud Sørensen (forfatter)

Knud Sørensen (født 10. marts 1928 i Hjørring, død 26. september 2022) var en dansk forfatter. Hans far var jernbanedirektør. Selv fungerede Knud Sørensen som landinspektør på Mors fra 1958-84, hvilket gav ham et godt kendskab til Nordjylland. Han boede på Mors fra 1958 og til sin død.

Forfatterskabet omfattede både lyrik, prosa, biografier og hørespil. Temaet var den danske provins efter 2. verdenskrig. Han skildrede omlægninger i landbruget, nedlæggelsen af gårde og de vanskelige forhold for de tilbageværende. Oftest var beretningerne stilfærdige og begivenhederne talte for sig selv. For romanen En tid modtog Knud Sørensen kritikerprisen og Weekendavisens litteraturpris i 1997.

I 2014 modtog han Det Danske Akademis Store Pris.

Udvalgte bøger 
 Bondeslutspil (1980/85)
 Marginaljord (1987)
 En tid (1997)
 En befrielse (1999)
 Digterne omkring Limfjorden (2002)
 Kun slutningen mangler (2008) – erindringer
 Først nu (2013) - digte
Inden så længe (2018) - digte
Mit sprog og fjordens (2020) - digte
Gemmebogen (2021) - digte

Referencer

Eksterne henvisninger 
 Knud Sørensen  på Bibliografi.dk

Kunstnere på finansloven (afdøde)
Romanforfattere fra Danmark
Personer fra Mors
Digtere fra Danmark
Dansksprogede forfattere fra Danmark
Mandlige forfattere i det 21. århundrede
Det Danske Akademis Store Pris
Landinspektører
Modtagere af Otto Gelsted-prisen
Personer fra Hjørring
Personer i Kraks Blå Bog (afdøde)
Brød og cirkus

Brød og cirkus (også brød og teater original latin: panem et circenses) er et udtryk der bruges i overført betydning til at kritisere både en stats forsøg på at pacificere dens borgere, og borgernes egen villighed til at lade sig bestikke med overfladiske og dekadente gaver. I begge tilfælde refereres der til en billig opfyldelse af en række overfladiske og tarvelige behov frem for at koncentrere sig om mere værdige og idealistiske mål.

Historie 
Udtrykket stammer fra en satire af den romerske digter Juvenal (sent 1. til det 2. århundrede). I denne sammenhæng refererer "brød og cirkus" til den romerske politiske elites praksis med at uddele gratis brød og afholde store offentlige arrangementer (eg. Gladiatorkampe, og hestevæddeløb) for at pacificere et uroligt folk der havde solgt deres politisk frihed som havde været deres fødselsret til gengæld for umiddelbar opfyldelse af nogle overfladiske, dyriske og ligegyldige behov:

Se også 
 Proleføde
 Velfærd og DR

Eksterne henvisninger 
 Juvenal's 16 "Satires" in Latin, at The Latin Library 
 Juvenal's first 3 "Satires" in English 

Ord og vendinger
Romerriget
Politologi
Morten Mogensen

Morten Mogensen, Martinus de Dacia eller Martinus Dacus, død 1304, var en dansk teolog, filosof og kongelig kansler, der havde fået sin uddannelse ved studier i Paris.

Selv blev han en anset skolastisk filosof, der skrev flere afhandlinger, af hvilke navnlig en, De modis significandi (d. e. i den
skolastiske logiks sprog, i modsætning til «modi intelligendi»,
«modi, qvi conveniunt dictioni ex impositione et illi sunt a significato
inseparabiles»). Det kom vidt omkring under navnet «Mester Martins System»
(Systema Martinianum).

Efter hjemkomsten fra Paris, hvor han fik den teologiske doktorgrad, blev han kannik i Roskilde, og 1288 optræder han i egenskab af kansler hos enkedronning Agnes som vitterlighedsvidne på en tilladelse til franciskanerne til at bygge et kloster i Kolding.

I den følgende tid nævnes han i
samme egenskab i forskellige gavebreve, og 1289, da ærkestolen
i Lund var blevet ledig, var han i Rom, hvor han udtalte,
at Jens Grand både var den værdigste og den dygtigste i Danmark til at
beklæde den ledige plads. Da striden brød ud mellem Erik Menved
og Jens Grand, stod Morten Mogensen på kongens side, og 1296
gav Kong Erik på sine egne og sin broders, junker Christoffers,
vegne Mester Morten og ribekanniken Guido fuldmagt til i Rom at
føre sagen mod Jens Grand.

15. marts 1299 skænkede pave
Bonifatius VIII aflad til alle dem, der besøgte det alter, som «vor
elskede Søn, Magister Martinus fra Dacien, Doktor i Theologien
og Provst for Kirken i Slesvig», i denne kirke havde rejst til ære
for Marie og St. Martin. Tre dage senere udtalte paven i et brev
sin harme over den ilde medfart, Morten Mogensen og hans ledsagere havde
lidt på vejen til Rom.

I Slesvig oprettede Morten Mogensen i Sognet Sywertmanrip et vikariat, og 1303 grundlagde han i Roskilde Domkirke et alter til ære for St. Martin 10. august.

1304 døde han i Paris og blev
begravet ved Notre-Dame-Kirken der. Hvorvidt han har været medlem
af dominikanerordenen, som senere efterretninger tyder på, kan
ikke med sikkerhed afgøres.

Echardus: Script. ord. prædicat. (Paris 1719) I, 736.
Dän. Bibl. VII, 494 f.
Suhm: Hist. af Danmark XI.
Les registres de Boniface VIII, publ. p. Digard, (Paris 1891) S. 397 f.

Fr. Nielsen. (Fredrik Nielsen, biskop i Aarhus 1905-07)

Noter

Se også 
 Filosofi i middelalderen – Paverækken
 Thomas af Erfurt, der ligesom Morten Mogensen regnes til de såkaldte modister i sprogteorien omkring 1300

Eksterne henvisninger 
 Om Morten Mogensen på Roskilde.dk
 Om de såkaldte modister i sprogteorien omkring 1300 
 Denne artikel bygger på Fr. Nielsens (biskop, Aarhus Dansk biografisk leksikon)   Biografi i 1. udgave af Dansk biografisk leksikon, tillige omfattende Norge for tidsrummet 1537-1814, Udgivet af C. F. Bricka, 19 bd., Gyldendal, 1887-1905

Teologer fra middelalderen
Filosoffer fra Danmark
Sprogforskning
Tjek fødselsår
Personer i Dansk Biografisk Leksikon
Teologer fra Danmark
Dansksprogede forfattere fra Danmark
IPod Touch

iPod Touch er en iPod-model fra år 2007 (1. generation), 2008 (2. generation), 2009 (3. generation) og 2010 (4. generation) med en 3,5" trykfølsom skærm og indbygget WiFi (802.11b/g), som gør det muligt at udforske websider og YouTube. Den kan fås med 8, 32 og 64 GB. 16 GB-modellen bliver ikke længere produceret.

Styresystemet 

iPod Touch bruger iOS, hvilket er det samme styresystem som iPhone og iPad bruger. Apple TV bruger også iOS, men i en anden version.

Udgaver

Batteriet 
iPod Touchs batteri er et lithium-ion batteri. Det holder ca. 7 timer med videoafspilning, op til 40 timer ved afspilning af musik, 6 timers internet forbrug over Wi-Fi og 300 timers standby.

Jailbreaking 
Jailbreaking gør det muligt at låse sin iPod Touch/iPhone op, så det er muligt at installere applikationer, som ikke er blevet godkendt af Apple. Udføres dette, forsvinder garantien, hvis den er købt hos Apple.

Opdateringer 
Da 1. generation af iPod Touch kom på markedet, havde den kun meget få præinstallerede programmer. Dette ændredes med udgivelsen af iPhone OS version 2.0, som senere blev inkluderet på alle 2. generations iPod Touch.
Så er der iOS 5.1.1, som både virker på iPhone, iPad og iPod Touch.
Det sidste nye er iOS 6, som den nye iPhone 5 og Ipod 5 bruger, og som kan hentes til iPod Touch(1,2,& 4) , og iPad.

Eksterne henvisninger 

 iPod Touch

Referencer 

Produkter fra Apple Inc.
Mobile medieafspillere
IOS (Apple)
Klan (flertydig)

En klan kan henvise til flere begreber:
 En klan er en slægtsbaseret, organisatorisk samfundsenhed i bl.a. Skotland.
 En klan er indenfor computerspil en gruppe af spillere der kæmper sammen
 KLAN er ICAO-code för Lansing Capital Region International Airport
Beijing Capital International Airport

Beijing Capital International Airport Code (IATA: PEK, ICAO: ZBAA)

Er en af Kinas største lufthavne der ligger 20 km nord for Beijing. 
Lufthavnen betjener ca. 48.501.102 passagerer, og i 2008 hvor der er OL i Beijing regner man med, at der kommer flere. 
Man i gang med at udbygge lufthavnen, så den kan klare den øgede passagermængde.

Lufthavne i Kina
Capital International Airport
Jon Jonsen Litle

Jon Jonsen Litle eller Lille (omkring 1230 – 4. august 1307 på Tommerup, Skåne) var dansk drost.

Han var en søn af Jon Reinmothsen og Ebbe Sunesens datter Cæcilie, og han nævnes første gang i 1248, da han mageskiftede med Esrom Kloster. 

I 1262 var han indsat som gældkær, dvs. kongens øverste embedsmand, i Skåne, og sammen med den pavelige nuntius Magnus Gerhard bekæmpede han Jacob Erlandsens støtter. Han afgav sin rolle som gældkær for den tidligere høvedsmand i Skåne Niels Erlandsen.

I 1299 blev han drost.

Han blev begravet i Esrom Kloster. 

Hans hustru Ingefred, der døde nogle år før han, havde født ham flere sønner, hvoraf dog vist ingen overlevede faderen, og en datter, Cæcilie (1280-o.1302). 

Embedsmænd fra Danmark
Aventoft

Aventoft (dansk/tysk) eller Oowentoft (nordfrisisk) er en landsby og kommune beliggende direkte ved den dansk-tyske grænse i det nordvestlige Sydslesvig. Administrativt hører kommunen under Nordfrislands kreds i den nordtyske delstat Slesvig-Holsten. Kommunen samarbejder på administrativt plan med andre kommuner i omegnen i Sydtønder kommunefællesskab (Amt Südtondern). Landsbyen er sogneby i Aventoft Sogn. Sognet lå i Viding Herred (Tønder Amt, Sønderjylland), da området tilhørte Danmark.

Geografi 
Aventoft er første gang nævnt 1462. Forleddet er afledt af personnavnet oldnordisk Agni, som står i forbindelse med gotisk agis (≈skræk, rædsel).

Aventoft var tidligere en ø, men er ved inddigningen af Gudskogen 1566 gjort landfast. Der er nu tale om en gest-ø (≈en sandbanke omgivet af marskland). Kommunens øvrige del ligger meget lavt og består især af ler og klægjorder. I nærheden af byen lå forhen den hertuglige avslgård Foggebøl (på dansk også Fogebøl, på tysk Foggebüll). I Aventoft fandtes tidligere en dansk skole, skolen blev nedlagt 1970 og eleverne overflyttet til Humtrup.

Kommunen består af bebyggelser Aventoft, Hungerborg (Hungerburg) mod øst og Rosenkrans (også Rosenkrands, Rosenkranz) mod vest. Desuden ligger der flere mindre bebyggelser og gårde såsom Broderskog (Broderskoog), Døtgebøl (Dötgebüll), Fiskerhuse (Fischerhäuser), Fresod (Freesott), Fresmark (Freesmark), Fuglehallig (Vogelhallig), Klint, Merlingshuse (Merlingmark), Nambøl (Nambüll), Nymark, Okholm, Ringsværre (Ringswarft) og Teglmark. Med etableringen af den dansk-tyske grænse i 1920 kom en del af husene i landsbyen Rosenkrans til den danske side (Rudbøl i Højer Sogn).

Aventofts romanske landsbykirke er fra 1200-tallet. Tårnet i neoromansk stil kom under prøjsserne i 1911 til.

Kendte 
 Svend Andersen (født 8. marts 1948)

Litteratur 
 J.P. Trap: Statistisk-topografisk Beskrivelse af Hertugdømmet Slesvig, bind I-II; Kjøbenhavn 1864

Eksterne henvisninger 

 Kommunens netsted

Noter 

Byer i Kreis Nordfriesland
Byer i Slesvig-Holsten
Kangerlussuaq Lufthavn

Kangerlussuaq Lufthavn (IATA: SFJ, ICAO: BGSF) er en grønlandsk international lufthavn beliggende i Kangerlussuaq (Søndre Strømfjord) med en asfaltlandingsbane på 2.815 m x 60 m. I 2008 var der 133.690 afrejsende passagerer fra flyvepladsen fordelt på 4.322 starter (gennemsnitligt 30,93 passagerer pr. start). Kangerlussuaq Lufthavn har det største antal passagerer, det største antal afgange og det højeste antal gennemsnitlige passagerer pr. afgang blandt alle grønlandske lufthavne. Kangerlussuaq har desuden den længste bane, der benyttes til civil luftfart. I forbindelse med lufthavnen ligger Hotel Kangerlussuaq, der har 70 værelser.

Kangerlussuaq har en helårsrute til København samt ruter til Nuuk, Sisimiut, Ilulissat, Maniitsoq og enkelte andre byer. Derudover er der sommerflyvinger til og fra Aalborg.

Kangerlussuaq Lufthavn drives af Mittarfeqarfiit, Grønlands Lufthavnsvæsen. Statens Luftfartsvæsen fører tilsyn med lufthavnen. Lufthavnen blev renoveret af Inuplan.

Nær lufthavnen ligger forskningsstationen Kellyville Kangerlussuaq (også kendt som Sondrestrom Upper Atmospheric Research Facility), som drives i et samarbejde mellem Stanford Research Institute og DMI.

Noter

Eksterne links 
 AIP for BGSF fra Statens Luftfartsvæsen 

Lufthavne på Grønland
Qeqqata Kommune
Guldhornene (film fra 2007)

Guldhornene er en dansk film fra 2007, instrueret af Martin Schmidt. Den havde biografpremiere i efterårsferien 2007. Guldhornene er fortsættelsen af TV2-julekalenderen Jul i Valhal.

Handling 

De tre børn Sofie, Jonas og Emma er flyttet med Sofies mor Tove og Jonas og Emmas far Asbjørn til København. Der har Asbjørn fået arbejde på Nationalmuseet, og han skal stå for det årlige Vikingespil. Imens forsøger Tove at vælge en hvid farve til væggene i det nye hus. Til sidst vælger hun dog GRA-hvid, og det tager lang tid før Asbjørn har opfattet at Tove mener at hun er gravid!

Alt er fred og harmoni, lige indtil en dag hvor de nordiske guder Loke, Thor, Heimdal og Ydun dukker op. De fortæller Jonas, Sofie og Emma at jætterne Thrym og Kvalm har fundet ud af, hvor de ægte guldhorn er. Alle mennesker tror at de ægte guldhorn blev smeltet om i 1802 af en grådig guldsmed, men i virkeligheden nåede Thor at redde dem. Nu er Thrym og Kvalm på jagt efter dem, så Jonas, Sofie og Emma må sammen med guderne udføre et umuligt, storslået kup, for at få fat på guldhornene før jætterne. Hvis dette kup ikke lykkes, og jætterne får fat på guldhornene og ødelægger dem, vil Sofie, Jonas og Emma blive de sidste mennesker på jorden.

Modtagelse 
Filmen fik premiere i skolernes efterårsferie, hvor den solgte mange billetter, selvom den blev sablet ned af anmelderne.

I Filmårbogen 2008 beskrev Jakob Stegelmann filmen således: "Klodset, kedelig og meget ringe børnefilm, der forsøger at fortælle en spændende og sjov historie om de nordiske guders møde med nutiden. Man krummer tæer det meste af vejen – både som følge af den gumpetunge, uopfindsomme instruktion, de lamme actionscener og de pinlige skuespilpræstationer: Peter Frödin (som Heimdal) har næppe spillet dårligere, Søren Spannings Odin er rystende, og Martin Brygmann er ikke engang en parodi på Loke."

Scope.dk udregnede anmeldernes gennemsnit til to ud af seks stjerner.

Medvirkende 
 Sofie – Laura Buhl
 Jonas – Lukas Thorsteinsson
 Tove – Ann Eleonora Jørgensen
 Asbjørn – Troels Lyby
 Emma – Clara Bahamondes
 Loke – Martin Brygmann
 Odin – Søren Spanning
 Heimdal – Peter Frödin
 Thor – Henrik Noél Olesen
 Ydun – Lene Maria Christensen
 Thrym – Morten Suurballe
 Kvalm – Jesper Asholt

Eksterne henvisninger

Noter 

Fantasyfilm fra Danmark
Danske film fra 2007
Film baseret på tv-serier
Dansksprogede film
Rock and a Hard Place

"Rock and a Hard Place" er en sang fra The Rolling Stones, som først blev udgivet som single fra deres 1989 album Steel Wheels.

Krediteret til Mick Jagger og Keith Richards blev ”Rock and a Hard Place” indspillet på Monserrats Air Studios, og Londons Olympic Studios i forårsmånederne 1989. Om sangen sagde Richards i opsamlingsalbummets Jump Back noter fra 1993: " Dette var ligesom at gå tilbage til hvordan vi arbejdede i de gamle dage, før “Exile”, da vi alle boede rundt om hjørnet fra hinanden i London. Mick og jeg havde ikke været sammen i fire år, siden “Dirty Work”, men så snart vi mødtes på Barbados til to uger sammen, med et par guitarer og klaverer, var alting i orden." På tidspunktet på dens udgivelse sagde Jagger:”  Dette er en af de sange som “Start Me Up”, når man hører de første minutter af sangen, finder man dansegulvet. Det er en rigtige '70er, på den bedst tænkelige made . ” 

Jagger synger, og spillede guitarer sammen med Richards og Ron Wood. Bill Wyman og Charlie Watts spillede henholdsvis bass og trommer. Keyboard spilles af Matt Clifford, og Chuck Leavell. The Kick Horns spillede på messingblæserne. Lisa Fischer, Sarah Dash og Bernard Fowler var alle kor til nummeret .

”Rock and a Hard Place” blev udgivet som den anden single fra Steel Wheels den 13. november 1989. B-siden er det langsommer blues nummer ”Cook Cook Blues”. Singlen fik en 63. plads i England, og nummer 23. i USA.

Nummeret findes også på live albummet fra 1991 Flashpoint.

Eksterne henvisninger 

Officiel tekst 
Se The Rolling Stones live med” Rock and a Hard Place”

Fodnote 

Rolling Stones-sange
Singler fra 1989
Norfolk Island

Norfolk Island er en vulkanø i den sydlige del af Melanesien mellem New Zealand og Ny Kaledonien i Stillehavet, nordvest for den største Aotearoaø. Øen er en australsk besiddelse og det officielle sprog er engelsk. Hovedstaden på øen hedder Kingston.

Historie 
Øen blev opdaget af kaptajnen James Cook i 1774 på hans andre rejse til det sydlige Stillehavet. Storbritannien anlagde en straffekoloni på øen i 1788, men denne blev lukket igen i 1814, da det var umuligt at gøre øen selvforsynet. Straffekolonien blev åbnet igen i 1825 og lukkede i 1855. Det siges at straffekolonien var så afskrækkende at dødsdømte hellere ville henrettes end blive sendt til Norfolk Island. I 1913 blev den overdraget til Australiens regering som oversøisk territorium.

I november 1976 blev der fremsat et forslag i det australske parlament om anneksion af øen, men to tredjedele af Norfolks befolkning satte sig imod dette skridt. Siden 1979 har øen intern autonomi. I december 1991 afviste øens befolkning atter engang et forslag fra Australiens regering om at inkludere dens indbyggere blandt Australiens føderale vælgermasse.

I august 2002 blev en af øens indbyggere myrdet – det første mord i 150 år. Det australske politi tog derfor fingeraftryk af alle indbyggere og af de 680 turister, der besøgte øen.

Klima 
Klimaet er subtropisk og præget af havet.

Befolkning 
Der bor i alt 2,141 mennesker på den 34,6 km² store ø (juli 2009 estimate). En betydelig del af befolkningen nedstammer fra mytteristerne fra det britiske skib H.M.S. Bounty, som oprindelig bosatte sig på øen Pitcairn i 1789. Herfra flyttede ca. 200 personer til Norfolk i 1856 efter at befolkningspresset på Pitcairn var ved at give problemer. Der findes ingen oplysninger om en oprindelig befolkning før James Cook kom til øen. Størstedelen af befolkningen bekender sig til den protestantiske kirke.

Politik 
Anthony J. Messner har siden august 1997 været administrator og er udpeget af Australiens generalguvernør. Geoffrey Robert Gardner blev i december 2001 valgt til premierminister. Nationalrådet har 9 pladser.

Noter og referencer 

Øer i Australien
Øer i Oceanien
Australiens delstater og territorier
Åneby

Åneby, Aneby (dansk) eller Ahneby (tysk) er en landsby og kommune beliggende mellem Flensborg og Kappel i landskabet Angel i det østlige Sydslesvig. Administrativt hører kommunen under Slesvig-Flensborg kreds i den tyske delstat Slesvig-Holsten. Kommunen samarbejder på administrativt plan med andre kommuner i omegnen i Gelting Bugt kommunefællesskab (Amt Geltinger Bucht). I kirkelig henseende hører Äneby under Sterup Sogn. Sognet lå i Ny Herred (Flensborg Amt), da Slesvig var dansk indtil 1864.

Åneby er første gang nævnt 1196 (Dipl. dan. 1, 3, 216). Ånebyled (Anebyled) er første gang nævnt 1612. Stednavnerne henføres til personnavnet Ane. Landsbyen hørte tidligere under klostret i Mårkær.

Eksterne henvisninger 

 Åneby kommune

Noter 

Byer i Angel
Byer i Kreis Slesvig-Flensborg
Byer i Slesvig-Holsten
Let There Be Rock (International)

Let There Be Rock er den tredje internationale udgivelse af det australske hårde rock band AC/DC som blev udgivet i juni 1977. Alle sange blev skrevet af Angus Young, Malcolm Young, og Bon Scott.

Albummet blev oprindeligt udgivet gennem Atlantic Records, hvor det solgte over 2 millioner eksemplarer i USA. Let There Be Rock blev genudgivet i 2003 som en del af AC/DCs kvalitetsforbedret serier.

Spor 
 "Go Down" – 5:18 (vinyl), 5:31 (CD)
 "Dog Eat Dog" – 3:34
 "Let There Be Rock" – 6:06
 "Bad Boy Boogie" – 4:27
 "Problem Child" – 5:24
 "Overdose" – 6:09
 "Hell Ain't a Bad Place to Be" – 4:21
 "Whole Lotta Rosie" – 5:24

 Alle sangene er komponeret af Angus Young, Malcolm Young, og Bon Scott.
 De fleste CDer har denne sporliste sammen med en kortere version af "Go Down".
 Spor 5 ("Problem Child") blev originalt udgivet på albummet Dirty Deeds Done Dirt Cheap i 1976. Dette er dog i modsætning til den originale en forkortet version. 
 Til den originale udgivelse af vinylen var sangen "Crabsody In Blue" med i stedet for "Problem Child," med undtagelse af de amerikanske og japanske vinylversioner.

Musikere 
 Bon Scott – Vokal
 Angus Young – Lead guitar, Rytme guitar, bagvokal
 Malcolm Young – Rytme guitar, Lead guitar, bass guitar, bagvokal
 Mark Evans – Bass guitar, bagvokal
 Phil Rudd – Trommer, bagvokal

Placering på hitlister 
Album – Billboard (Nordamerika)

AC/DC-album
Album fra 1977
Hardrock-album
Östra Tommarp

Östra Tommarp (før 1658 ) er en by i Simrishamns kommun i Skåne län og kirkeby i Östra Tommarps socken, beligende i Österlen otte kilometer vest for Simrishamn ved Riksväg 11.

Historie 
Östra Tommarp var en klosterby i Sønder Åsbo Herred i Skåne. Som "Tommerup" var byen frem til en brand i 1304 en betydende dansk by. Siden overtog Simrishamn ved kysten byens handelsmæssige betydning. Tommerup mistede sine købstadsprivilegier i 1537 og mistede som følge af klosterets nedgang efter reformationen betydning.

I 1540 købte Mogens Gyldenstjerne Tommerup af Kronen. 

Rigsadmiral Ove Gjedde fødtes på sin fars gård i Tommerup i 1594. I 1658 blev han på sin gård i Tommerup taget til fange af svenskerne og hold fanget til freden i 1660.

Den danske konge havde møntværk i Tommerup og i 1775 gjordes et stort møntfund her.

Syd for byens kirke findes rester af Tommerup Kloster.

Byer i Simrishamns kommun
Kameltå

Kameltå (engelsk: cameltoe) er et slangudtryk som stammer fra engelsk camel toe og betegner konturen af de ydre kønslæber og kløften imellem dem når de bliver tydeligt synlige udenpå tøjet. Udtrykket stammer fra nyere amerikansk kultur hvorfra det har bredt sig til resten af verden.

Eksterne henvisninger 

 Anatomy of a Cameltoe  Fashion Incubator, 21. april, 2006 
 Cameltoe Alert!  Salon.com, 23. maj 2003 

Slang
Seksuel fetichisme
Oksager

Oksager (dansk) eller Ausacker (tysk) er en landsby og kommune beliggende 3 km syd for Husby ved Kilsåen vest for Venerød Sø i det nordlige Angel i Sydslesvig. Administrativt hører kommunen under Slesvig-Flensborg kreds i den nordtyske delstat Slesvig-Holsten. Kommunen samarbejder på administrativt plan med andre kommuner i omegnen i Hyrup kommunefællesskab (Amt Hürup). I kirkelig henseende hører Oksager under Husby Sogn. Sognet lå i Husby Herred (Flensborg Amt, Sønderjylland), da området tilhørte Danmark.

Geografi 
Landsbyen er beliggende i et østjysk bakkelandskab. Under kommunen hører (Vester og Øster-)Oksager, Oksagerbro (Ausackerbrück), Oksagerskov (Ausackerholz), Oksager Vesterskov (Ausacker Westerholz), Damende (Dammende), Hammerstoft (på dansk også Hammestoft), Hyholt (Hüholz), Søndertoft (Südertoft) og dele af Venerødled (efter næliggende landsby Venerød, på dansk også Vinderødled og Vinderatled, på tysk Winderattheck).

Historie 
Oksager er første gang nævnt i 1441 som Uxerager. Stedanvnet er sammensat af okse og ager. På sønderjysk (angeldansk) skrives byen Awsacher. I årene 1893 til 1964 fandtes der et teglbrænderi, i årene 1885 til 1967 et mejeri i byen. Mellem 1833 og 1970 var der en landsbyskole på Abildbjerget, hvor undervisningssprog var dansk indtil 1864. En forhenværende vandmølle ved Kilsåen blev nedbrudt i 1845. En hollandsk vindmølle fra samme år blev nedbrudt 1979.

Oksager og Oksagerskov kommune fusionerede i 1970. I 1987 rådede kommunen over et areal på 909 ha, deraf 46 ha skov og havde 526 indbyggere.

Byvåben 
Kommunevåbnet forestiller to lige store felter, der er forbundet med en gennemgående bølge. Oksen i den øverste felt henviser til kommunens navn, de to stiliserede bog i den nederste felt henviser til områdets tidligere bøgeskov og bølgen symboliserer Kilsåen (på tysk Kielstau). Farver blå og gul er hentet fra Sønderjyllands / Slesvigs våben. Farverne rød og sølv henviser til Husbyherreds farver (se Angels våben).

Bygge Slot 
Sydøst for byen Oksager i nærheden af Kilsåen findes resterne af et tidligere borganlæg, der blev bygget på en naturlig forhøjning i landskabet. Den cirkulære kuppel-lignende form er stadig let genkendelig i terrænet. Bygge Slot (eller Bøge Slot efter tysk Böge Schloss) havde et centralt tårn og var omgivet af en vold med vandgrav. Borgtypen kaldes for en mott & bailey (tårnhøjborg). Stednavnet er afledt af substantiv bygning eller måske af bøgetræer.

Kendte 
 Margar Peter Andreas Traustedt (14. august 1853 i Oksager - 26. oktober 1905 i Næstved), dansk lærer og zoolog

Eksterne henvisninger 

 Oksager Kommune (tysk)

Noter 

Byer i Kreis Slesvig-Flensborg
Byer i Slesvig-Holsten